13/8/09 | 3325 צפיות
26/9/09 | 2775 צפיות
24/5/12 | 3210 צפיות
11/12/10 | 1520 צפיות
18/9/09 | 1613 צפיות
העולם המופלא - אנשי הצפרדע
ניו אייג' ורוחניות אינדיאנים, טוטם, סגולה, צפרדע, קלפי, קלפים
65 תגובות יום ראשון, 6/6/10, 22:49
היום נגלה מה מומלץ לעשות כשפוגשים צפרדע?
האם כדאי פשוט לבלוע אותה (ולגמור עם זה)? או אולי דווקא לנשק אותה (כדי שתהפוך לנסיך או נסיכה)?
לחילופין...אולי רצוי להתחבר אליה? או שמא רק לקחת נשימה ארוכה, לקפוץ למים ולצלול יחד איתה אל עולם הדממה?
בקיצור... כשפוגשים צפרדע...עושים מה?
בואו נלך לשאול את האינדיאנים. בידיהם הפתרון לתעלומה!
ורגע לפני שקופצים למים עם הצפרדע… אני רוצה להתייחס לשיר המצורף לפוסט.
בחרתי בו לפני מספר שבועות, כשכתבתי את הדברים, בשל מילותיו שהתאימו והתחברו לתוכן הכתוב הנוגע לאיכויות ולסגולות הצפרדע (הקשיבו למילים).
השיר "אנשי הדממה" מספר על אנשי השייטת. הוא נכתב ע"י יורם טהר לב, הולחן ע"י יאיר רוזנבלום והושר ע"י שלמה ארצי ולהקת חיל הים לפני כ - 40 שנה. בימים האחרונים קיבל שיר זה משמעות חדשה בשל אירועי המשט והתלבטתי האם יהיה נכון לצרף אותו לפוסט בזמן הזה. בסופו של עניין החלטתי להשתמש בו דווקא כהזדמנות להביע את הערכתי לחיילי שייטת 13 , להצדיע להם ולחזק את ידיהם. הפוסט הזה מוקדש להם!
ועכשיו...למים...
מיהי הצפרדע?
הצפרדע הינה הדו- חי המוכר ביותר ומשתייכת למשפחת הצפרדעים ולסדרת חסרי זנב. ניתן למצוא 250 זנים שונים של צפרדעים. הצפרדע חיה הן במים והן על האדמה ובשל כך מאחדת בהיבטיה תכונות, איכויות וסגולות הקשורות לשני יסודות אלה גם יחד. היא מתפתחת בשלבים (יפורטו בהמשך) וחיה ליד ובתוך מקורות מים בהם היא מבלה את רוב זמנה. הצפרדע זקוקה למים ולכל מה שמתקשר אליהם על מנת להתקיים.
מהן סגולות הצפרדע?
מיתוסים רבים נקשרו לצפרדע בתרבויות עתיקות. סגולתה המרכזית מתייחסת ליסוד המים, אותו אנו בני האדם מבינים בצורה הטובה ביותר עוד מהיותנו ברחם. הצפרדע ממש כמונו מתחילה כביצה במים, מתפתחת לראשן שחי במי שפיר, ולומדת לקפוץ על האדמה רק לאחר שחוותה את עולם הנוזלים.
סגולתה המרכזית של הצפרדע באה ללמד אותנו על איכויות של ניקיון והטהרות בכל הרבדים – פיזי, רגשי ואנרגטי! האינדיאנים מאמינים שהצפרדע מקושרת לעולם המים ולכן העניקו לה את כל טקסי המים והחניכה בתרבותם. להבנתם, הצפרדע מחוברת לאנרגיות הירח (המשפיע על הגאות והשפל בכדור הארץ) ובכוחה להוריד גשמים מהשמים. הם נוהגים לספר כי כאשר יבשים שרה הצפרדע את השירים המביאים את הגשם במטרה לנקות, לטהר, לרפא, לשטוף, לעורר, להזין מחדש את האדמה ולהפוך את אבק הדרכים לנסבל יותר.
המים מסמלים את עולם הרגש ולכן סגולת הצפרדע נושאת בתוכה גם איכויות של רגישות רבה, אינטואיציה טובה, כושר הקשבה, יכולת של ניקוי רגשי ואנרגטי וכושר ריפוי הנובע מיסוד המים (רכות וזרימה) ומהיבט הקול. תהליכים מעמיקים כאלה של טיהור רגשי נובעים מיכולת האדם להקשיב לעצמו ולזולתו ולתאר את תחושותיו באופן הייחודי לו. בשל מאפיינים אלה ניתן למצוא את הצפרדע מככבת במפות הטוטם של פסיכולוגים, מטפלים, ואנשי רפואה רבים.
בתרבות בני המאיה והאצטקים החזיק השאמאן מים בפיו וריסס אותם על גוף המטופל - כדי להעביר את האנרגיה השלילית ממנו והלאה, להזין אותו באנרגיה חיובית חדשה ולאפשר ריפוי - בעודו מחזיק במחשבתו את דמות הצפרדע. לפעמים השתמשו גם בצפרדעים יבשות או מפוחלצות כדי להגן על גוף המטופל במהלך הטיפול. בנוסף, נהגו המרפאים להפיק תרופות מחומרים המופרשים מעור הצפרדע מכיוון שהם נתפשו כמטהרים.
היבט נוסף של סגולת ההתנקות וההתחדשות שמביאה הצפרדע בא לידי ביטוי בעובדה שמדובר בטוטם שעובר שלושה "גלגולים" של שינוי צורה במהלך חייו (ביצה, ראשן, צפרדע). טוטם זה מלמדנו כיצד להתנקות מהישן ולהיוולד מחדש במהלך חיינו. איכות זו קשורה ליסוד המים, אך גם לויתור על הזנב. כראשן יש לצפרדע זנב, ואף בשלב הראשוני שלה כצפרדע. בשלב האחרון של התגלמותה מתכנס הזנב לתוך הגוף ומסמל את העבר. היבט ייחודי זה בהתפתחותה של הצפרדע המאפשר ויתור על הזנב והעלמתו, מרמז על הכוח הפנימי להתנתק מטראומות העבר כחלק מתהליך ההיטהרות הפנימי. זהו שינוי עמוק בתודעה המביא עמו מוות ולידה מחדש. גם הצבע הירוק השולט בקרב רוב סוגי הצפרדעים קשור לתדר של צמיחה, פריצה ושינוי. זהו צבעה של צ'קרת הלב, שיש לה קשר הדוק ליכולתנו ליצור טרנספורמציה של אמת בחיינו.
בנוסף לנושא הניקיון שהינו סגולת המפתח של הצפרדע ומבדל אותה מחיות אחרות בתרבות האינדיאנית יש לה עוד מספר אפיונים. האינדיאנים מקשרים את הצפרדע לעולם הקולות והצלילים. לפי אמונתם, היא משתמשת בקולה כדי להוריד גשמים וכדי לבשר על פוריות ושפע (משני טעמים: 1. השלב הראשן שלה מזכיר את זרע הזכר 2. לאחר הגשם עולות צפרדעים רבות ליבשה וניזונות מחרקים ומתולעים המגיחים מבטן האדמה. הגשם מביא לצמיחה שמבטאת בין השאר פוריות ושפע).
על מה מעידה הופעתה של הצפרדע?
כאשר מופיעה צפרדע בחייכם (בשלולית המים בה נתקלתם, במשיכת קלף יומי, במפת הטוטם שלכם ואולי גם על הצלחת אם אתם בצרפת למשל) דעו שהגיע זמן ניקיון ושחרור פנימי! זמן של התחברות ליסוד המים המטהר. יתכן שצפויים בחייכם "גשמים חדשים" או שעליכם לזמן אותם? או לחילופין אולי המים הישנים הפכו עכורים ומעופשים וצריך לנקות אותם?
התבוננו בחייכם ושאלו את עצמכם האם אתם חשים בזמן הזה עייפים, מרוקנים חסרי אנרגיה? ואולי...עמוסים מידי, שקועים ומתבוססים בבוץ של קשיי היומיום?, גדושים ומוצפים בעבודה? במחשבות ורגשות מטרידים? האם אתם ממהרים? חשים אשמים/קצרי רוח/ עצבניים/ אובדי עצות? האם אתם חשים שהכול סוגר עליכם או שאתם טובעים בתוך רגשותיכם?
אם האמור לעיל (או חלק ממנו) מתאר את מצבכם...יש לכם מה ללמוד מהצפרדע!
היא באה להודיע לכם שזה הסימן עבורכם לפנות זמן לעצמכם, לקחת אתנחתא, להיכנס לשקט פנימי ולרחוץ במים המטהרים של סגולת הצפרדע.
טוטם זה מזמין אתכם לרענן את חייכם במים צלולים ולא לשקוע בביצת העול ומרוץ הפרנסה של החיים. לשבת על עלה לוטוס או נופר, למצוא שלווה ושמחה, ולטהר את עצמכם ממה שכבר עבר, לקבל הזנה מחודשת, להבהיר את מחשבתכם, ולמלא את מצברי הגוף והנשמה. יתכן שהכוונה היא לשהייה ארוכה ומרגיעה באמבטיה, ים, בריכה...לניתוק כל הטלפונים והמחשבים, להכרזת "דייייייי" וללקיחת נשימות ארוכות ומטהרות. המפתח הוא למצוא דרך להימנע מכל הסחות הדעת ולהחליף את מי הבוץ העכורים באנרגיה נקייה ומחודשת. משמעות הדבר הינה טיהור שלכם מכל אדם, מקום או חפץ שאינם תורמים לתקופה חדשה של שלווה והתחדשות.
מיהם אנשי הצפרדע (מופיעה במפת הטוטם שלהם)?
אנשים בעלי סגולת הצפרדע הם:
© אנשים שמחוברים לעולם המים על היבטיו השונים וזקוקים למים ולכל מה שקשור אליהם, באופן ישיר או סמלי, ממש כמו הצפרדע. המים מהותיים עבורם, טובים להם, מרגיעים ומטהרים אותם, מחדדים את חושיהם ומחברים אותם למעיינות היצירתיים שבנשמתם. לכן מומלץ להם לתת למים מקום בחייהם באופן כלשהו, בטבע ובבית (ים, מפלים, אקווריום, בריכה, מקלחות, גשם וכן תמונות וצלילים הקשורים במים). עליהם לאפשר לעצמם לבכות ולכבד את דמעותיהם שכן, אלה מנקות ומטהרות את הגוף ואת הנשמה.
© אנשים שהניקיון מהותי עבורם ובא לידי ביטוי בכל הרבדים - פיזי, רגשי ואנרגטי. אלה אנשים ישרים, אמינים, כנים ובעלי נטייה לבהירות רגשית ומחשבתית. ערפול, אי הבנה וחוסר אמינות אינם טובים להם ועליהם להרחיקם מחייהם ככל האפשר. מדובר אנשים שמנקים ומשחררים הכול ולא שומרים דברים בבטן. הם בעלי יכולת לשחרר דברים שעבר זמנם והגיע הזמן, לחוות במהלך חייהם שינויים מהותיים ולהיוולד מחדש.
© אנשים הזקוקים להתנתק מידי פעם מן השגרה לצורך שחרור לחצים, עייפות ועומס ועל מנת להתרענן ולמלא מצברים. מומלץ להם לאפשר לעצמם לקחת את הזמן והמקום שלהם הם זקוקים כדי לנוח, להתחבר לשקט להתנקות, להתמלא באנרגיות חדשות ובבהירות רגשית ומחשבתית ובנקודות מבט חדשות. מנוחה, מים ושקט יסייעו בכל תהליך כזה.
© אנשים רגישים מאד אשר מגלים אמפתיה, חמלה והקשבה למצבם הרגשי של אחרים ויודעים באופן אינסטינקטיבי מה לומר וכיצד לפעול. אנשים ימצאו אצלם תמיד אוזן קשבת והכלה. בנוסף, מדובר באנשים בעלי יכולת טיהור והתמרה. סגולת הצפרדע היא טיהור וניקוי משליליות. יש לה יכולת להתמיר תדר של אדם מחולי לבריאות, ולהפוך אנרגיה שלילית ותקועה לאנרגיה של ריפוי. כך גם לאנשי הצפרדע יש יכולת טיהור והתמרה אנרגטית ועבור עצמם עבור אחרים. הם מסוגלים לנקות אנרגיות שליליות, לטהר ולרפא כל סביבה וכל אדם. מסיבות אלה אנו מוצאים את הצפרדע כחית טוטם של רבים מהמרפאים, המדיומים והפסיכולוגים!
© אנשים המחוברים לקולם ולעולם הצלילים. באמצעות קולה מדברת הצפרדע על שמחה, התחדשות, ריפוי והיטהרות. גם בעלי סגולת הצפרדע מחוברים לקולם, בעלי רגישות רבה לקולות ולצלילים ובמקרים רבים ניחנים בכושר שירה. באמצעות קולם הם מעוררים רגשות, מטהרים את הסביבה, מתחדשים ומתחברים לשמחה. מומלץ להם לחקור את יכולתם לשנות רגשות באמצעות תרגול הקשבה ושימוש בקולם. הצפרדע ממליצה לכל אדם, לקחת דוגמא ממנה, ולמגנט הגשמה ושפע באמצעות ביטוי הצליל הייחודי רק לו . הצליל הייחודי הינו הדרך הטובה ביותר, לדעתה, ליצור ולהגשים שפע!
© בתקופות של יובש ומחסור במים מתקיימת הצפרדע בזכות יכולתה להאט את פעילות גופה ולצרוך פחות אנרגיה. היא יכולה להתקיים זמן רב בתנאים קשים וללא תזונה. לכן משייכים לבעלי סגולת הצפרדע גם כושר הישרדות ואורך רוח. הם יודעים בחייהם תקופות קשות אך אינם נכנעים להן ואינם שוקעים בייאוש. הם יודעים לעבור את התקופות הללו, לצאת מתוך הקושי ולהתחבר שוב לשמחה. עליהם לזכור שלמרות הזמנים הקשים (היובש שלפני הגשם), מחכים להם בהמשך הדרך ימים טובים (של צמיחה והתחדשות) ולשמור על האופטימיות ושמחת החיים הטבעית שלהם.
1. ג'יימי סאמס, דייויד קרסון, 1999 – קלפי סגולה. הוצאת ענבר ארוח כפרי.
3. יעל אריאל.
ניו אייג' ורוחניות אינדיאנים טוטם קלפי סגולה סלמו
122 תגובות יום שישי , 21/5/10, 22:57
לשחות נגד הזרם -הסלמון
היום נספר על הסלמון לפי התפישה האינדיאנית.
חיי כולנו הינם מסע הנשזר על פי דמיוננו, דפוסי המחשבה שלנו ומפות הדרכים ששרטטו עבורנו הורינו. כאשר אנו מחוברים לעצמנו דרכנו ברורה לנו, אבל לעיתים החיים יכולים גם לסחוף אותנו, ממש כמי הנהר, לחופים נידחים, שלא בחרנו בהם (לפחות לא באופן מודע), המרחיקים אותנו ממהותנו הפנימית. כשאנו נותנים להשפעות חיצוניות, לקשיים ו/או לנסיבות החיים לסחוף אותנו ולהסיט אותנו מנתיבנו אנו יכולים ללמוד מהסלמון ולהפיק מידע מסגולותיו על מנת למצוא את דרכנו חזרה "הביתה" למי שאנחנו...לנתיב שלנו.
מיהו הסלמון?
הסלמון הינו דג מיוחד במינו אשר חי במי הים המלוחים. מידי שנה, כשמגיע זמן הרבייה, הוא מנווט את דרכו במעלה מי הנהר המתוקים, שוחה נגד הזרם, וחוזר אל כור מחצבתו – המקום המקורי בו נולד - על מנת להתרבות ולהתמלא בעוצמה. דג זה מונע ע"י חוכמה אינסטינקטיבית וידיעה פנימית הדוחפות אותו, מאפשרות לו לנתב את דרכו בחזרה הביתה, על אף זרמיו העזים של הנהר, ומעניקות לו תחושת מטרה ונחישות שכוחות חיצוניים לא יכולים לה. תהליך זה מסמל סגירת מעגל אחד המאפשר את פתיחתו של מעגל חדש.
מהן סגולות הסלמון ועל מה מעידה הופעתו?
איור: אורלי נירן-יהלום
כשמופיע דג הסלמון בחייכם (בצלחת, במשיכה של קלף יומי ו/או במפת הטוטם שלכם) דעו שחזרתם הביתה, לאחר תקופה של ניתוק מהאני האמיתי ומהאותנטיות המקורית של נשמתכם. זהו זמן של סגירת מעגל מתוך התעלות והתפתחות של הנשמה. הסלמון מסמל שיבה למקור הטהור ממנו נוצרנו ומלמד אותנו להקשיב פנימה, להסתמך על הידיעה שבתוכנו, להאמין בצדקת דרכנו וללכת עם האמת הייחודית רק לנו, בנחישות ובעקביות, למרות וכנגד ההשפעות החיצוניות והמכשולים שבדרך. סגולת הסלמון מכבדת כל מפגש כהתכנסות של חוכמה ומלמדת שגם בזמנים שבהם נראה שזרימת החיים הודפת אותנו לאחור אנו יכולים להתחבר למשאבים הנסתרים של הרוח האנושית ולידיעה הפנימית המיוחדת לנו. יתכן שדרכנו לא תהיה קלה ונלך נגד הזרם הסוחף, של דעת הקהל, אך תמיד נוכל לבחור לכבד את החוכמה שאנו נושאים ובאופן אינסטינקטיבי לעשות את הדבר הנכון עבורנו. הסלמון מלמד אותנו לראות כל עיקול בנהר כהרפתקה חדשה המקפלת בתוכה שיעורים שעלינו ללמוד כדי לצמוח.
מיהם אנשי הסלמון (מופיע במפת הטוטם שלהן)?
אנשים בעלי סגולת הסלמון:
© סוגרים מעגלים. מסיימים את אשר התחילו ומביאים את כל האירועים ומחזורי החיים לכדי השלמה.
© אנשים בעלי מטרה, היודעים את הדרך להשגתה, ונחושים להגשימה למרות שהיא מנוגדת לדעה הרווחת בסביבה ולנורמות המוכרות ולמרות הקשיים שבדרך.
© אוהבי אתגרים. המושג "אי אפשר" לא קיים אצלם! כל מה שאינו אפשרי אצל אחרים אפשרי עבורם. אדם בעל סגולת סלמון אומר לעצמו: אני יכול לעשות ה-כ-ל!!!
© מבינים שהחכמה נקנית דרך חוויות החיים והיא בת בריתם של אלה המוכנים להיות קשובים לקולם הפנימי, ללכת בעקבותיו ולהוביל את עצמם את מטרתם למרות ההתנגדויות שבדרך. הם מונחים ע"י מצפן פנימי רב עוצמה, חושים חדים ואינסטינקטים בריאים, סומכים על הנחיה זו ויודעים שזו האיכות לה זקוקים בני השבט כדי למשוך שפע אל חייהם ושזהו הנתיב אשר מי שבוחר ללכת בו ימצא תמיד שפע ואושר פנימי שלא יסולא בפז.
© נחושים, עקביים ומחוברים לקצב הזרימה הטבעי של החיים. זוהי נחישות שמבוססת על החוכמה הפנימית שאין להתפשר עליה (ולא מתוך עיוורון).הם מעדיפים להקשיב לתחושות הבטן שלהם וללכת בדרכם האינדיבידואלית גם אם היא כרוכה בסיכונים ובאי וודאות, מתוך נכונות לחוות, להתנסות וללמוד מהטעויות של עצמם. ככל שהם מחזקים את הביטחון בדרכם הייחודית ומכבדים את החוכמה שבתוכם, כך הם ממעטים לשגות.
© רואים את ההזדמנות המזומנת בכל מצב ויודעים שאפשר לזכות בחוכמה דרך חוויות חיים קלות וקשות כאחד. הם זורמים עם רגשותיהם האמיתיים ומוכנים לקבל את כל החוויות שהם פוגשים בחיים כהזדמנויות ללמידה ולהתפתחות ולא כקשיים.
© המושג רגש מרכזי בחייהם. המים מייצגים את עולם הרגש וכידוע כאשר רגשות עולים ומציפים אותנו, נדרש כוח רצון אדיר כדי לנוע בניגוד לזרם הסוחף הכול לכיוון הים. טוטם הסלמון נושא אתגר של התעלות מעל הרגש הזמני, והתמודדות ממקום של ראיה גבוהה יותר ופרספקטיבה שונה. המסר הוא הקשבה לידע הפנימי והזמנה לבחון את הקושי הרגשי עמו אנו מתמודדים ולצלול למעמקי הנפש, כדי לדלות את ההזדמנות לצמוח מתוך ההתמודדות והקושי.
© יצירתיים בכל תחומי החיים, מקוריים באורח מחשבתם, הולכים בדרכם הייחודית ומהווים מקור אור והשראה לכל הבאים אתם במגע. רעיונותיהם אינם מקובלים על רבים מהסובבים אותם ולכן הם עלולים לחוות לעיתים התנגדות בדרכם במישורים השונים ולהתמודד עם קשיים ואתגרים הנובעים מהתנגדות הסביבה ומלחצים המופעלים עליהם. כפי שהסלמון משקיע אנרגיה רבה כדי לשחות נגד הזרם כך גם אנשי הסלמון זקוקים למשאבים פנימיים רבים כדי להוביל עצמם אל מול המכשולים שבדרך.
1. אורלי נירן- יהלום, 2009 "סלמון הבית" http://astrology.walla.co.il/?w=/3300/1506155
מנגינה שנובעת מהלב
49 תגובות יום שני, 3/5/10, 17:04
מפני שאת המנגינה הזו אי אפשר להפסיק.
והיא יפה ועמוקה ומיוחדת.
ואין כמוה באף מקום בעולם!
והיא מדברת שלום,
ואומרת אהבה,
ושופעת במילים ובשירים.
והיא אלמותית המנגינה הזו
צומחת מתוך עצמה שוב ושוב
נולדת בכל יום מחדש
בעוצמה ובחן
נובעת עוד ועוד
מתוך מעין נצחי של אור.
והיא נשמעת היטב בכל המקומות
ואנו נמשיך להשמיע אותה!
עוד, ועוד, ועוד...
מפני שאת המנגינה הזאת אי אפשר להפסיק!.
כי אבא שלי הוא הכי בעולם!
77 תגובות יום חמישי, 4/3/10, 00:42
אבא שלי חוגג היום יום הולדת 78 .
ומגיע לו מזל טוב ענק!
מזל טוב על שהגיע לגיל הנפלא הזה.
מזל טוב על שהוא מלווה אותי ואת בני משפחתי, באהבה רבה, כל כך הרבה שנים.
מזל טוב על מי שהוא בשבילי...על שהוא כזה נהדר!
יש ביננו קשר מיוחד במינו...וכך היה מאז ומעולם.
אבא "היה שם" בשבילי לאורך כל הדרך. תמיד! מהיום שאני זוכרת את עצמי ועד היום...אפילו שאני כבר ילדה גדולה (נכון הוא שהיום הילדים שלי מאיימים על ההגמוניה שלי אצלו…ול"צערי" חלק מזכויותיי אצלו עברו אליהם…אבל זה רק ב"קטנה"... ואני בהחלט מפרגנת להם על כך!).
תמיד יכולתי להמתיק איתו סוד, לשתף אותו בהתלבטויות, להתייעץ איתו ובאותה מידה...לעשות איתו מעשי קונדס, "לגנוב איתו סוסים", להשתעשע ולצחוק. למעשה, הוא הרבה יותר מאבא בשבילי. הוא סוג של משענת, של חבר .... רשת בטחון נפלאה, מטיבה, מזינה ואוהבת...שתמיד נמצאת שם. אין לכך תחליף! וזה ממש לא מובן מאיליו. ואני מודה על כך ומעריכה זאת מאד.
למדתי ממנו המון.
כשהתבוננתי בו ובדרכו, לאורך השנים, גיליתי והפנמתי איכויות ואבני דרך רבות. למדתי בעזרתו מהן מחויבות למשפחה ואהבה ללא גבולות. הבנתי בזכותו "כמה דברים" על אחריות, יציבות, צניעות, ניהול והובלה, התמודדות נחושה עם אתגרים וקשיים, דבקות במטרה, מקצוענות, חתירה למצוינות ולהצלחה, יצירתיות, הגשמה ובטח עוד המון דברים שלא עולים בדעתי כרגע.
את השיר המצורף (אבא שלי)...אני נושאת עימי עוד מתקופת הילדות. כילדה צעירה הזדהיתי עם כל מילה שבו ...ועדיין אני חושבת ש...
אבא שלי הוא הטוב מכולם!
ואבא שלי הוא הכי בעולם!
כי הבטיח הוא לי שהוא רק שלי.
אבא סימל בשבילי תמיד את שיא ההצלחה.
מגיע כמעט עד שמיים....
האיש שצמח מבית של הורים גרושים...בעלי הכנסה דלה...עם אמא חולה...שנאלץ לחיות כילד במקומות אחרים... בנה בנחישות, בשתי ידיים ועם הרבה מוטיבציה את עצמו ואת משפחתו, מכל הבחינות, והגיע רחוק.
ואבא שלי הוא החכם בעולם...
ויודע המון...אנגלית, צרפתית, ואפילו חשבון...
ממש כך! איש מוכשר! חכם! נבון! בהחלט מודל לחיקוי.
יש לי הרבה זיכרונות ממנו ואיתו לאורך השנים.
מכיוון שאני בת יחידה (ותמיד רציתי מאד אחים) אבא לקח לעצמו לעיתים את "תפקיד" האח שלא היה לי ...הוא היה יכול בקלות להיכנס לנעלי הילד ולשחק איתי... (ואבא שלי משחק איתי בכדור ובג'ולים ...ובעוד המון דברים...), לצפות איתי בסרטים...לפצח איתי גרעינים (ואחרי שהייתי עורמת לי ערימה נאה של גרעינים מקולפים... לשלוח יד ו"לגנוב" לי הכול)...לריב איתי על שוקולד או על שמיכת פוך חדשה (בשיא הרצינות) ועוד... ועוד...
ואבא שלי כה רעב....אוכל ארוחה פעמיים-ממש כך... !
אבא אוהב אוכל טוב...והיה ממציא ומכין לי מאכלים מיוחדים שמאד אהבתי...היינו קולים יחד ערמונים בימים של חורף... וזוללים מנות אחרונות שהיו "שחיתות אמיתית"...
אבא תמיד היה מביא לי מחו"ל מתנות שלאף ילד לא היה...
ואבא הביא מתנה...קטר על פסים של רכבת
ואבא הביא לי בובה...יודעת לשיר ולשבת....
וגם...שמלות, נעלי עקב מיוחדות של נסיכות, מעילי סקי מרהיבים (כשבארץ אף אחד עוד לא "שמע" על הספורט הזה)...נעלי אדידס (לפני שהגיעו לארץ)...
שלא לדבר על כלי נגינה...
אבא שלי היה בנקאי מוכשר, עסק בניהול וגם…היה יבואן של כלי נגינה. תמיד היה בבית כל כלי שרק בקשתי. נחשפתי בזכותו להרבה כלים: פסנתר, אורגן, אקורדיון, גיטרה, חליל, מפוחית, ונדמה לי שבשלב מסוים הוא הביא הביתה גם תופים מקצועיים.
ואבא שלי לי הביא אלבום וגם יופי של בולים... גם נכון! היו לי בולים יקרים מכל מיני ארצות רחוקות ואקזוטיות שאבא היה מתכתב איתן ...וגם בולים משולשים שהביא לי... שהיו אז מאד מיוחדים ונדירים...
ויש לי עוד המון דברים לספר עליו...על אבא שלמה שלי...
הוא באמת הכי בעולם! ואני גאה להיות הבת שלו...
ומאושרת שזכיתי ...וזוכה להתעורר בכל בוקר ולדעת שהוא עדיין איתי ...חיוני, שמח, מצחיק - בדיוק כפי שהיה תמיד.
אז...מזל טוב אבא שלי!
מי ייתן ותמיד תישאר אתנו...
ונמשיך להיות מאוחדים ואוהבים...
ואנחנו לא מסתפקים בפחות מ – 120 שנה של בריאות מליאה,
אושר ואהבה.
העולם המופלא - פרק ד' - חלק I - מפת חיות הטוטם - Do it Your Way
ניו אייג' ורוחניות קלפים אינדיאנים סגולה
55 תגובות יום רביעי, 16/12/09, 01:50
פרק ד' I - מפת חיות הטוטם
!Do It Your Way
חברים יקרים חג שמח!
התכנסנו כאן היום, בעיצומו של חג האורים, להמשך סדרת "העולם המופלא".
עבר זמן מאז הפרק האחרון (שפורסם בערב יום כיפור) והחג הזה הוא בעיני עיתוי מצוין להמשך כתיבה על עולם שכל ייעודו הוא להביא לחיינו אור וניסים.
סדרה זו עוסקת בחיבור לאור ומוקדשת לכל אלה השוחרים לשיפור חייהם וחיי זולתם ולכל הבוחרים בדרך חיים של מימוש הייעוד והחזון האישי. מטרתה להציג בפניכם את "קלפי הסגולה" כלי דרכו יכול כל אחד להתחבר לנתיב הצמיחה האישי שלו ולדרך המלך שלו בחיים!
עד כה התפרסמו שלושה פרקים בסדרה (אותם תוכלו למצוא בבלוג שלי).
בפרק א' חלקתי אתכם את סיפורי האישי ואת התחברותי לדרך האינדיאנית. בפרק ב' ערכנו הכרות קצרה עם האינדיאנים ועם מקור הידע עליו מבוססים הקלפים. בפרק ג' הוצגה ערכת הקלפים ושימושיה היישומיים. במסגרת זו, נסקרו סוגי הפריסות השונות, אותן ניתן לבצע בעזרת הקלפים וצוין כי החשובה בין הפריסות הינה "מפת חיות טוטם אישית". בפרק ד' הנוכחי אתמקד במפה זו וביישומיה השונים. מפאת אורכו של הפרק החלטתי לפצלו לשני חלקים. להלן מוצג החלק הראשון. החלק השני יפורסם בימים הקרובים.
לפני שנתחיל בסקירת עיקרי המפה אני רוצה לומר לכם תודה גדולה! על המשובים המפרגנים שלכם לסדרה זו אשר מרגשים אותי מאד. פידבקים אלה מהווים עבורי מתנה יקרת ערך המתפקדת על תקן של מראה אשר משקפת לי אהבה ומעצימה אותי בכתיבה מהסוג הזה. ואסביר למה כוונתי.
יש להניח, שנראה לכם טבעי ומובן מאיליו שאני עוסקת בנושאים הקשורים להתפתחות ולצמיחה אישית, תוך שילוב בין כלים הלקוחים מעולמות תוכן שונים, ושהכול נובע ממני בצורה חלקה וזורמת. אז זהו שלא! זה לא מובן מאיליו ולא היה כך מאז ומתמיד. כדי להגיע למקום בו קיימת בתוכי אינטגרציה צלולה, בין עולמות התוכן השונים, נדרשתי לעבור דרך ארוכה!
הכול התחיל לפני עשר שנים כשהגעתי לצומת בה נדרשתי לקבל החלטה. האם להיענות לקריאת הנשמה שלי ולבחור בטרנספורמציה פנימית? האם להיפתח ולפנות לדרך חדשה ולא מוכרת אשר נגלתה לי? האם לבטוח בה למרות שאיני יודעת לאן היא מובילה? האם לתת אמון ב"ידיעה הפנימית" שדרך זו תוביל אותי בדיוק לאן שאני צריכה להגיע בעיתוי ובזמן המתאימים ביותר עבורי? שהדרך הזו הינה אחת עם מי שאני?
ואני בחרתי! להיענות לקריאה הזו, להתחייב אליה ולרתום את כל משאביי הפנימיים לצורך כך. החלטתי לפנות לדרך בה אוכל לפצח את צופן הנשמה שלי ולגעת בתשוקה הגרעינית העמוקה ביותר שלי – בכמיהה לפגוש את האמת שלי! זו שתוביל אותי להבנת ייעודי ולחשיפת שביל הזהב להגשמתו. ידעתי שאעשה הכול כדי להשיג זאת ושאין בעולם דבר חשוב מזה עבורי.
הייתה זו עבודה מאתגרת שדרשה ממני לגייס משאבים גדולים כמו: סבלנות, התמדה, נחישות, אמונה בעצמי, הקשבה פנימה, העמקה אינסופית בחומרים מתחומים חדשים ויצירת אינטגרציה בין כל אלה לבין העולמות שכבר הכרתי. הייתה זו ממש עבודת "מחקר ופיתוח". ואני הייתי כמו "ציידת תובנות" - גששית.... מנסה להבין את דרכי.
לקח לי זמן לתפוש שהיעוד שלי הינו יצירת שילוב מזוכך בין שני עולמות תוכן ענקיים - הרוח והחומר – והוצאתו לאור באופן שיעצים אנשים ויחבר אותם למי שהם...לדרך שלהם. אבל לפני שיכולתי לפנות לאנשים אחרים נדרשתי, קודם כל, ללמוד ולהבין לעומק את מהות הייעוד שלי ולפתח אותו ברמה יישומית.
גם בשלב הזה נדרשתי לקבל מספר החלטות. ההחלטה הראשונה הייתה להתחבר, באופן מודע, למרחב הפנימי שבתוכי ופשוט להדליק בו את האור! רק כך יכולתי לגלות את האוצרות הטמונים בי ולחשוף חלקים נסתרים נוספים בנשמתי. ההחלטה השנייה הייתה לגייס אומץ! קודם כל כדי להכיר בייעוד שהתגלה בפניי ובעובדה שהוא הביטוי המיוחד שלי כאן בעולם! ולהבין שכדי לממש אותו אצטרך להתמסר במידה מסוימת ללא נודע ולוותר על נוחות, בטחון, מעמד או פוזה כזו או אחרת. בשלב שבא לאחר מכן, נדרשתי לגייס עוד המון אומץ כדי לחשוף את הייעוד שלי בפני שאר העולם ולהתחיל לצעוד בפועל בדרך אותה התחלתי לסלול. עשיתי זאת רק כשהייתי ממש בטוחה ושלימה עם עצמי ועם הכיוונים שלי.
זה לא היה תהליך פשוט ונתוני הפתיחה היו מגבילים. פעלתי עד אז בתוך מסגרות שהתנהלו מתוך אוריינטציה של חשיבה רציונאלית מקובעת ותוך התבססות על נתונים ועיבודים בעלי עיגון מדעי. הרציתי בטכניון, כיהנתי כדירקטורית בחברות "רציניות" ושימשתי כיועצת למנהלים בחברות "רציניות" לא פחות. באף לא אחת מהן היה חיבור או פתיחות לעולמות התוכן הקשורים לדרך הרוח. נהפוך הוא! היו שם בורות, ניתוק, דה-לגיטימציה והתנגדות.
בשל מגבלות אלה, תהליך המימוש וההוצאה לאור לקחו לי זמן. נדרשתי לפתח דרך כדי לשתף את העולם בדברים שגיליתי וחוויותיי ובהבנותיי מהדרך שעשיתי. ידעתי שאני צריכה לחשוף את הדברים באופן נכון, מדויק וזהיר... בדרך שתקרב אנשים לידע הזה. בתוכי הבנתי, שכדי להגיע לתוצאה כזו, אני חייבת לנסח את הדברים באופן כמעט מדעי, כמו שאני יודעת לעשות היטב, ולומר אותם בצורה אחראית וחכמה כדי שגם הספקנים שבחבורה יתרככו ויסתקרנו (לימים פיתחתי מודל המשלב בין עולמות הרוח והחומר בעבודה עם אנשים עליו אספר בהמשך).
וזה עוד לא היה הכול. מעבר לכל אלה, הבנתי שהשליחות האמיתית שלי היא להביא את השילוב שיצרתי, בין העולמות, דווקא למסגרות מהן באתי ובמיוחד לארגונים ולאנשים שעדיין לא "מחוברים". ידעתי שיש לי בסל המשאבים את כל הכישורים והמשאבים האישיים כדי לעשות זאת.
ואם לדבר תכל'ס...נדרשתי להיות ממש שגרירה של אור! להיכנס למקומות אפלים ולהאיר! להעביר את המשואה הלאה... לחבר עוד ועוד נשמות לדרכן ולמי שהן...ולהגביר כל הזמן את עוצמת אלומת האור ואת עוצמת התהליך. וזה למעשה מה שאני עושה מאז ועד היום. כל הזמן! בכל מקום! זה יכול להיות כאן ב"קפה", בעבודתי באקדמיה או במפגשי אימון - בקשת רחבה של ארגונים, אנשים מקצועות ונושאים. אני עושה זאת בסבלנות ובאהבה ענקית כי אני רואה בכך חשיבות עליונה! ושמה לב שמדובר בתהליך אינסופי שרק מתעצם כל הזמן בהתאמה להתעצמות האור. ככל שיש יותר אור יש יותר עוצמה וניסים נפלאים קורים בדרך. יש חנוכה לתמיד!
ועוד דבר לפני שמתחילים עם המפה.
כולכם מכירים אותי ויודעים שאני אוהבת לשלב בין התכנים הכתובים לשירים ההולמים אותם.
מכיוון שסדרת "העולם המופלא" מתמקדת בדרך של כולנו ומשקפת, יותר מכל, את דרכי האישית בחרתי לצרף היום שיר מוכר שמספר על דרך ושמו: "I did it my way ". מילותיו אכן הולמות את התוכן הכתוב אבל זה עדיין לא הכל שכן, שיר הוא לא רק מילים ומנגינה! שיר הוא גם "אנרגיה" ו"משמעות" שעוברות ונוגעות בלב המאזינים דרך הזמר/ת שמבצע/ת אותו.
נתקלתי בביצועים שונים לשיר הזה ואת חלקם אהבתי ...אבל כשפגשתי את שירתו של יוסי נבו חבר מה"קפה" (http://cafe.themarker.com/view.php?u=166241 ) התרגשתי מאד! הבנתי מיד שנתקלתי בביצוע מיוחד של "שליח". פגשתי באדם, בעל קול שמיימי, שבחר לשיר את השיר הזה כדי לבטא את בחירתו בדרך חיים של יצירתיות, מימוש והגשמה דרך חיבור מודע לאורו הפנימי. לתחושתי, בכוחו של יוסי, דרך הביצוע הזה, לחצות גבולות, להאיר פינות אפלות לפתוח לבבות ולחבר כל אחד לדרכו הוא. אני ממליצה לכם בחום, כפי שאני נוהגת תמיד, לקרוא את הפוסט עם השיר מתנגן ברקע.
ועכשיו...אפשר להתחיל בסקירה. קבלו, במחיאות כפיים, את "מפת חיות הטוטם".
איור: אורלי נירן
'טוטם' - הוא סמל המייצג מהויות מעולם החי. טוטם של חיה מייצג את תכונות והיבטי החיה עצמה, את רוחה ואת עוצמתה. הטוטם האינדיאני התפתח מתוך מודעות לעובדה שהאדם והטבע הינם אחד (פירוט ב"עולם המופלא" פרקים ב', ג') ומתוך ההבנה כי כל גורם בטבע בא ללמד אותנו משהו על עצמנו ועל הפוטנציאל הגלום בנו. דרך הטוטם האינדיאני אנו יכולים לדבר את שפת הסביבה בה אנו חיים (שפת עולם הטבע), לשמור על קשר אינטימי עם היבטי המהות שלנו ולנתב אותם בצורה מודעת כדי להפוך להיות "הפוטנציאל הגבוה" שלנו. ישנם כלים שונים הבאים לסייע לנו להתחבר לטוטמים ואחד מהם הינו מפת החיות!
מהי מפת חיות הטוטם?
מפה זו פותחה על בסיס הפילוסופיה של שבט הסנקה האינדיאני ומקורה בתפישה לפיה לכל אדם יש תשע חיות קבועות המלוות ומדריכות אותו מרגע לידתו, במשך כל ימי חייו, בין אם הוא מודע להן ובין אם לאו. חיות אלה מייצגות סגולות ומאפיינים שלו בתחומים ובמצבים שונים בחיים. הן משקפות תשתיות ויסודות פנימיים, הקיימים אצלו, שהינם בבחינת "קבועים" שלא משתנים נוכח מצבי החיים השונים ו/או החוויות והשיעורים שהוא עובר בדרך. את מפת הטוטם ניתן לפרוס, לפי המסורת האינדיאנית, רק פעם אחת בחיים! (וזאת בניגוד לכל שאר המפות, שנסקרו בפרק ג', אותן ניתן לפרוס בנקודות זמן שונות במהלך החיים). מסיבה זו, מפת הטוטם הינה בעלת חשיבות ומשמעות מיוחדת. תפקידה לשמש עבורנו כ"מורת דרך", לתמוך בנו וללוות אותנו במשך כל ימי חיינו. היא תמיד נכונה לנו למרות התמורות והתהליכים החלים בחיינו.
למרות שאנו חיים בעידן מודרני, רחוקים מעולם הטבע, מפעם בכולנו הצורך הבסיסי של חיבור אליו ואנו מנסים לשלבו בחיינו בדרכים שונות. אנשים מגדלים בבית חיות, מצמיחים עצים בעציצים, מצפים מבנים באבן טבעית, משמיעים מוסיקת מפלים בקליניקות ולובשים בגדים בהם משולבים צדפים, אבנים ונוצות.
מפת החיות פותחה כדי לענות בדיוק על הצורך הקיומי הזה של החיבור לטבע ולאפשר לאנשים, שאינם חיים בשמורה אינדיאנית, לגעת בכוחות המעצבים את מציאותינו. אמנם אי אפשר לפגוש פומה ברחוב שינקין או כלב ערבות בקניון עזריאלי אבל אפשר בהחלט להתחבר לסגולות החיות ולהפוך בכל רגע נתון לאנטילופה או מוס כשאתם ברכבת או מול המחשב.
מפליא שגם בחיים האורבאניים של המאה ה- 21 מוצאות החיות דרך להתגלות בפנינו. ניתן למצוא לא פעם נוצות של עורבים, ינשופים, ניצים או בזים ברחובות העיר, ציורים של דובים ונחשים על קירות בתים ואיורים של חיות שונות על שקיות מעוצבות של חנויות ועל מותגים שונים. חתולי טרף, עיטים וזאבים "קורצים" לנו דרך מדבקות על כלי רכב שונים ואפילו חזירי הבר והתנים מגיעים כל ערב לחצר הקדמית של הבית שלי בעיר הגדולה חיפה. ויותר מכך, אם נעמיק בהתבוננות נבחין כי גם לנו יש טוטמים לרוב. למשל, עולם הרפואה בחר את הנחש כטוטם, חיל הנ.מ בחר בעטלף, ל"בזק" יש תוכי ירוק ומכונית היגואר מתפארת לא רק בשם הטוטם שלה אלא גם בפסלון שלו על הפגוש. ל"דודג'" יש את הבאפאלו, ל"פיג'ו" את האריה, ל"לה קוסט" יש קרוקודיל ...והרשימה אינסופית. וולט דיסני בסרטיו משתמש בטוטמים של חיות ואפילו מדינת ישראל החליטה שראוי שיהיה לה טוטם ובחרה לרגל חגיגות השישים ב"ציפור הלאומית" שהיא הטוטם של כולנו. כמה שזה ישמע לכם מוזר, כל התגלות כזו היא, התגלמות של חיות הסגולה בעולמנו, וניסיון שלהן לתפוס את תשומת ליבנו. עלינו רק להבחין בכך, להתבונן ולהקשיב.
המפה כוללת תשעה קלפים ובעלת תשעה מיקומים בעלי משמעות קבועה. מה שמשתנה הן החיות הרלבנטיות לכל אדם (וזה בתלות לחיות אותן הוא שולף). היא בנויה, כמו כל הידע האינדיאני, במעגל ומכילה את 7 הכיוונים של הווייתנו - בין אימא אדמה וחיי היום יום (זוגיות, אהבה, הגשמה ופרנסה) לבין אבא שמיים (התפתחות רוחנית, הכרת תודה וריפוי) - והם: מזרח, דרום, מערב, צפון, למעלה, למטה ובתוך. בכל אחד מכיוונים אלה שוכנת לה חיית טוטם שבאה ללמד את השיעורים הגלומים באותו כיוון. בנוסף, יש במפה שתי חיות נוספות המהלכות משני צדדי האדם - ימין ושמאל.
כך נראית לדוגמא מפת חיות הטוטם שלי.
עד כאן החלק הראשון של פרק ד'. בימים הקרובים אפרסם את חלקו השני, של פרק זה, בו יפורטו משמעויות המיקומים במפה, ייסקרו תרומותיה לנו ויודגשו היבטים נוספים.
האמת שלי יוצאת לאור
82 תגובות יום חמישי, 29/10/09, 00:38
האמת שלי יוצאת אל האור
מקלפת רובד ועוד רובד
מגלה עוד טפח
מסירה עוד כיסוי
האמת שלי נחשפת יותר
יוצאת לאור!
מתחממת להנאתה
בקרני השמש
הנעימות,
המלטפות...
פורחת,
רוקדת,
מדלגת בחדווה,
משתעשעת לה...
ולא מבינה איך היא חיה לה עד היום?
מכווצת,
נחבאת
בפאתי מערה צרה
וחשוכה...
והנה ניתן לה האות!
והיא נובעת בחמדה
מתרחבת,
פורצת גבולות,
פועמת,
מתפעמת,
ללא מורא!
ואני מתבוננת בה
והיא כל כך יפה
טהורה,
נקייה,
כמו יהלום מלוטש
נובעת לה עוד ועוד
כמי מעיין זכים
משכרת,
זורחת,
צומחת...
והיא כל כך אמיתית ומוחשית
מתפרצת בנביעה אינסופית...
נוגעת בנצח!
ואני משתאה
אומרת לעצמי:
מיכלי, איפה היית עד היום?
חשבת שכבר גילית את הכול?
זה היה רק קצה הקרחון...
והנה הפתעה
בוקעת,
מקיצה...
מתמתחת לה בחיוך מתפנק
ואומרת לי: הנה אני!
האמת הצרופה שלך...
הייתי כאן כל הזמן
ממש כאן מתחת לאף ...
היית צריכה רק לפתוח לי פתח
לתת לי מרחב לגדול,
להעמיק,
לצאת אל האור...
הנני כאן - האמת שלך!
מעמיקה,
איזו אנרגיה מבורכת
שיהיה לך סתיו שמח!
81 תגובות יום שלישי, 6/10/09, 19:27
היום פגשתי חבר ותיק וקרוב...
לא נפגשנו הרבה זמן...
הוא בירושלים, אני בחיפה...
והייתה שיחה מעניינת
אחרת, עמוקה,
על מהות החיים
עדכונים הדדיים על ההתקדמות
ועל הצמיחה הפנימית והחיצונית
בדרכו הוא...
הוא אמר לי בשיא הרצינות
מיכל אני רוצה לברך אותך!
עיניי הביעו סימני שאלה...
אני מאחל לך שיהיה לך סתיו שמח!
עם הרבה התחדשות...
ואני הייתי מופתעת ואמרתי:
איזו ברכה יפה...ונעימה...
וחשבתי לעצמי...
שאיך בעצם הכול בראש שלנו...
ומסתבר שוב ...
שהכול זה עניין הרגלים, תרבות,
מערכות של אמונה והגדרות מקובעות...
איך רוב האנשים מתחברים לסתיו
כתקופה אפורה,
עצובה משהו...
כזמן של התכנסות פנימה,
עד האביב הבא...
נכון שיש גם כאלה שרואים בו בסתיו
זמן עם נימה רומנטית ונעימה,
בה מלטפות רוחות ערב קרירות
את הפנים ואת הנשמה
זמן בו העלים נושרים
והעצים נותרים עירומים...
מי חשב על זה שסתיו
יכול להיות גם שמח?
וגם נעים?
וגם נחמד?
וגם מחויך?
ובעיקר מי חשב שסתיו יכול להיות זמן להתחדשות ?
מצאה חן בעיני הברכה הזו
כי היא משקפת בדיוק את כל מה שאני מאמינה בו...
שכל מחשבה ותחושה היא עניין של בחירה...
והכול תלוי בנקודת המבט של המתבונן/ת
וב – "state of mind " שלו ו/או שלה...
ואני רוצה לחלוק איתכם
ולהעביר אליכם גם את הברכה היפה הזו...
שיהיה לכם סתיו שמח!